Կաննիդելի

Կաննիդելի (նաև՝ Իսավրյան Նեապոլիս, հուն․՝ Κανυτελής, արմտ. հայ.՝ Գաննիտելի), հնագույն քաղաքի ավերակներ Դաշտային Կիլիկիայում, Լամաս (Լամոս) ավանից ոչ հեռու, նրա արևելյան կողմում։ Ներկայումս գտնվում է Թուրքիայի Մերսին նահանգում գտնվող մեծ կարստային ձագարափոսի շուրջ։ Աշխարհագրություն Կաննիդելի գտնվում է Մերսին նահանգի Էրդեմլի շրջանի գյուղական տարածքում։ Էրդեմլիից 18 կմ հեռավորության վրա է, իսկ Մերսինից՝ 55 կմ։ Նրա բարձրությունը կազմում է մոտավորապես 230 մետր։ Այն մոտ է Միջերկրական ծովի ափին գտնվող Տրթար քաղաքին և Չանաքչըի ժայռային դամբարաններից ընդամենը մի քանի հարյուր մետր հեռավորության վրա է։ Կարստային ձագարափոսը բավականին լայն է, որի ամենաերկար մասը կազմում է 130 մետր: Խորությունը մոտ 70 մետր է։ Պատմություն Կարստային ձագարափոսի շրջակայքում կան հնությունների ավերակներ։ Դրանք հայտնաբերել և հետազոտել են Վիկտոր Լանգլուան և Սեմավի Էյջեն։ Նախահռոմեական ժամանակաշրջան Կաննիդելին հին ժամանակներում Օլբայի թագավորության մի մասն է եղել: Հյուսիսային նեկրոպոլիսում կա մի դամբարան, որը կառուցել է Աբա թագուհին իր ամուսնու և որդիների համար։ Հարավ-արևմուտքում գտնվող աշտարակի արձանագրության վրա գրված է. «Կառուցել է Տևկրոսը՝ Օլբայի քրմապետ-արքա Թարքիարիսի որդին՝ Զևսի համար»։ Հռոմեական ժամանակաշրջան 1-ին դարում Օլբայի թագավորությունը դարձավ Հռոմեական կայսրության վասալը։ Բյուզանդիայի կայսր Թեոդոսիոս II-ը վերակառուցեց քաղաքը որպես քրիստոնեական կրոնական կենտրոն և այն վերանվանեց Նեապոլիս։ Կարստային ձագարափոսի շուրջը կան բազիլիկների, ջրամբարների, ժայռափոր գերեզմանների ավերակներ և այլ շինությունների հետքեր։ Հնավայրի կառուցվածքը Կաննիդելին հայտնի է իր 5 եկեղեցիների ավերակներով, որոնցից մեկի վրա կա հունարեն արձանագրություններ։ Զանգվածային մշակույթում Ժամանակակից թուրքական Կանլըդիվանե (թուրքերեն՝ Kanlıdivane) անունը կարող է լինել հին Կանիտելիս (անգլ.՝ Κανυτελής) անվան աղավաղված ձևը: Ինչը նշանակում է՝ «արյունոտ խելահեղություն»։ Հավանաբար, դա կարող է պայմանավորված լինել շրջակա հողի կարմիր գույնով: Անունը կարող է նաև վերաբերել մի սարսափելի լեգենդի, ըստ որի՝ հռոմեական ժամանակներում հանցագործներին մահապատժի են ենթարկել՝ նետելով կարստային փոսը։ Կաննիդելին Մերսինի երաժշտական փառատոնում Ամեն տարի Մերսինի միջազգային երաժշտական ​​փառատոնի ընթացքում Կաննիդելինում մեկ կամ երկու բացօթյա համերգ է անցկացվում։ Հանդիսատեսն ու կատարողները նստում են կարստային ձագարափոսի հակառակ կողմերում: Ծանոթագրություններ